﻿ Mozzjoni dwar Malta mbuttata minn Simon Busuttil u l-Ewroparlamentari Nazzjonalisti Roberta Metsola u David Casa għaddiet fil-Parlament Ewropew. Madankollu bosta Membri Parlamentari Ewropej qed jirrikonoxxu r-riformi li wettaq il-Gvern Malti mmexxi mill-Prim Ministru Robert Abela favur it-tisħiħ tas-saltna tad-dritt u l-governanza t-tajba. Id-deċiżjonijiet li ħa l-Gvern Malti mmexxi mill-Prim Ministru Robert Abela, kienu għaqlin biex is-saltna tad-dritt f'pajjiżna hija waħda b'saħħitha. Dan intqal mill-Viċi President tal-Parlament Ewropew, il-Ġermaniża, Katarina Barley u l-Membru Parlamentari Ewropew Spanjol Juan Fernando López Aguilar f'intervisti li kellhom ma' din il-kamra tal-aħbarijiet. Katarina Barley faħħret lill-Gvern Malti u fakkret kif il-ġimgħa l-oħra, il-Qorti Ewropea tal-Ġustizzja sabet kif is-sistema ġudizzjarja f'pajjiżna hija indipendenti. Min-naħa tiegħu, il-Membru Parlamentari Ewropew Spanjol qal kif f'Malta kien hemm progress kbir fil-qasam tal-governanza u t-tisħiħ tas-saltna tad-dritt. Il-Viċi President tal-Parlament Ewropew qalet kif l-għeruq ta' kwistjonijiet marbuta mas-saltna tad-dritt f'pajjiżna ġejjin minn żmien Gvernijiet Nazzjonalisti. Ma' ONE News, Katarina Barley qalet kif hemm pajjiżi oħra bi kwistjonijiet serjissimi dwar is-saltna tad-dritt, bħall-Polonja, l-Islovenja, l-Ungerija u l-Bulgarija. Min-naħa l-oħra, il-Membru Parlamentari Ewropew Spanjol qal magħna kif f'pajjiżna, l-istituzzjonijiet qegħdin jaħdmu, hekk kif tressqu diversi persuni l-Qorti b'rabta mal-każ ta' qtil ta' Daphne Caruana Galizia. Intant fi stqarrija, il-Partit tas-Soċjalisti Ewropej irrikonoxxa r-riformi li saru fis-saltna tad-dritt taħt il-Gvern Malti immexxi mill-Prim Ministru Robert Abela. Il-President tas-Soċjalisti fil-Parlament Ewropew, Iratxe García Pérez qalet li l-Gvern Malti qed jikkopera bi sħiħ biex issir ġustizzja wara l-qtil ta' Caruana Galizia. Saħqet li l-mod trasparenti li Malta qed taħdem mal-Unjoni Ewropea u istituzzjonijiet oħra qed joħolqu livell ġdid ta' trasparenza għall-istati membri l-oħra. Intant qabel ma ħareġ ir-riżultat tal-vot tar-riżoluzzjoni dwar Malta, Simon Busuttil, illum l-assistent ta' Manfred Weber tal-Partit Popolari Ewropew, infexx f'attakk kontra Malta. Busuttil warrab ir-riformi u l-passi favur il-ġustizzja li rrimarkaw għalihom bosta Membri Parlamentari Ewropej u minflok kompla jistmerr lill-pajjiżna. Aqra wkoll: Il-PL jgħid li wara l-vot fil-PE dwar Malta toħroġ il-prova li fil-PN ma nbidel xejn